钦定古今图书集成/明伦汇编/氏族典/第110卷 > 崔光韶
## 钦定古今图书集成/明伦汇编/氏族典/第110卷 > 崔光韶

按《魏书崔亮传》：“亮从父弟光韶，事亲以孝闻，初除奉
朝请。光韶与弟光伯双生，操业相侔，特相友爱，遂经
吏部尚书李冲让官于光伯，冲为奏闻，高祖嘉而许
之。太和二十年，以光韶为司空行参军，复请让从叔
和，高祖善之，遂以和为广陵王国常侍。寻敕光韶兼
秘书郎，掌校华林御书。肃宗初，除青州治中。后为司”
空骑兵参军，又兼司徒户曹。出为冀州辅国府司马、
刺史，迁青州平东府长史。府解，敕知州事。入为司空
从事中郎，以母老解官。久之，征为司徒谘议，固辞不
拜。孝庄初，为东道军司。寻征辅国将军、廷尉少卿，未
至，除太尉长史，加左将军，迁廷尉卿。永安末，扰乱之
际，遂还乡里。寻除征东将军、金紫光禄大夫。不起。卒，
年七十一。孝静初，赠散骑常侍、骠骑将军、青州刺史。